**ПРОТОКОЛ №030**

Днес 06.11.2015 г. се проведе заседание на ОИК –Долни Чифлик, област Варна.

На заседанието присъстваха членовете на ОИК:

Пламен Събев Събев- председател на ОИК

Вълко Вълков- секретар на ОИК

И членовете:Мирка Йорданова, Петранка Василева, Славчо Славов, Атанаска Георгиева, Владимир Минев.

Заседанието бе открито в 14.00 ч. и се представлява от г-н Пламен Събев- председател на комисията.

Налице е необходимият брой членове за провеждане на редовно заседание, поради което предлагам да проведем заседание при следния дневен ред:

1.Разглеждане на заявление за прекратяване пълномощията на избраният общински съветник и предсрочно прекратяване пълномощията на избран за общински съветник за общински съвет на Община Долни чифлик.

**По точка първа** от дневния ред докладва г-н Пламен Събев- председател на ОИК.

В ОИК-Долни чифлик е постъпило Заявление с вх.№163/06.11.2015г. от Борислав Николаев Натов, ЕГН ХХХХХХХХХ - избран за общински съветник при Общински съвет Долни чифлик в местните избори за общински съвет произведени на 25.10.2015г. от листата на Българска Социалистическа Партия.

Със заявлението избраният за общински съветник Борислав Николаев Натов заявява, че не желае да полага клетва, съответно да встъпва в правомощията на общински съветник при Общински съвет Долни чифлик, както и да бъде заличен от списъка на избраните за общински съветници от листата на Българска Социалистическа Партия.

Вл.Минев:Лично аз съм учуден от решението на г-н Натов с което не желае да даде своя неоценим принос за развитието на Община Долни чифлик. Всички знаем за неговия опит в разпродажбата на общинска собственост трупан в продължение на близо десетилетие.В този смисъл той се явява един капитал който не бива с лека ръка да бъде пропиляван.Необходимо е да се спомене личния му принос в масовото оземляване на „безимотните“ му роднини и за този си опит считам, че е необходимо бъдещия общински съвет да получи пълна и ясна информация, както и при необходимост да получи напътстващи съвети как да се сдобият техните деца, а и всички младежи от тази община със апартаменти в курорта Пампорово със жилищна площ 80кв.м. на стойност от 7 000 лева нещо което неминуемо ще повиши рязко жизнения стандарт на младеща в нашата община.Би било полезно и за всички нас с оглед на решаващия принос от страна на г-н Натов ние (не само гласувалите за него) гласоподавателите да почерпим от неговия опит и да получим по пет декара безвъзмездно от държавната земя.Считам, че това негово волеизявление е плод на моментно настроение което никак не кореспондира с заявеното му желание да кметува и да разпределя обществени поръчки през следващия мандат и от друга страна да дава своя ярък и повтарям отново ценен принос за развитието на общината като общински съветник с твърде скромното за неговите мащаби възнаграждение. За това ви моля не приемайте неговото заявление веднага и да му дадем възможност трезво да го преосмисли на фона на неоспоримото му желание да бъде полезен на нас жителите на тази община, извел я до висини, до които всички останали общини в Варненска (а и не само) област не желаят да слезат.Не на последно място желая да спомена че кадри като Натов и Щилян Христов имат недовършена работа състояща се не само в сваляне на плакати за което не трябва да ги губим като кадри за следващите няколко години тъй като абсолютно сигурно е, че след четири години те отново ще са твърди кандидати да вършат обществената работа, ама сега видите ли не желаят да правят това.

Председателят Събев: Предлагам да гласуваме решение с което да прекратим предсрочно пълномощията на избрания за общински съветник от листата на БСП Борислав Николаев Натов и във връзка с разпоредбите на ИК в този случай следва да обявим името на следващия избран общински съветник следващият от листата на БСП.След справка в подредбата на листата на Българска Социалистическа Партия се установи, че следващият общински съветник е Иван Добрев Димитров с ЕГН ХХХХХХХХХ. Предлагам да гласуваме предложеното решение.

Гласували : **„ЗА“** - **6** **(шест)** члена на ОИК (Пламен Събев, Вълко Вълков, Мирка Йорданова, Петранка Василева, Славчо Славов, Атанаска Георгиева). **Против** - **1 (един)** (Владимир Минев).

Предвид на гласуването и на основание вр.т. чл.458 ал.1 от ИК ОИК-Долни чифлик

**РЕШИ:**

**Прекратява** предсрочно пълномощията на избраният за общински съветник Борислав Николаев Натов, ЕГН ХХХХХХХХ от листата на Българска Социалистическа Партия.

**Обявява** за съветник следващият в листата на Българска Социалистическа Партия кандидат Иван Добрев Димитров ЕГН ХХХХХХХХ.

Да се издаде удостоверение на общинския съветник Иван Добрев Димитров.

Решението подлежи на обжалване чрез ОИК-Долни чифлик пред ЦИК по реда на чл. 88 ИК в тридневен срок от обявяването му.

Решението да се разлепи на общодостъпно място като се спазват изискванията ЗЗЛД.

Поради изчерпване на дневния ред заседанието бе закрито в 14:30ч.

**Председател:...................................**

**Пламен Събев**

**Секретар: ...............................**

**Вълко Вълков**